PREDKLADACIA   SPRÁVA

     
Návrh zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2003 z dôvodu harmonizácie zákona s právom EÚ, so smernicou Európskeho parlamentu a Rady 95/46/EC z 24.10.1995 a Dohovorom Rady Európy č. 108/1981 z 28.1.1995 a spresnenia právnej úpravy katastra nehnuteľností.
	Cieľom navrhovanej novely zákona je legislatívne upraviť ochranu osobných údajov v katastri nehnuteľností ako v štátnom informačnom systéme a to s ohľadom na právne normy Európskej únie a tiež ju zosúladiť s právnymi predpismi, najmä so zákonom č. 428/2002 Z. z. o ochrane osobných údajov. 
Obsahom navrhovanej novely zákona je spresnenie právnej úpravy katastra nehnuteľností v nadväznosti na  súvisiace právne predpisy  najmä v oblasti zriadenia vyšších územných celkov, v oblasti evidovania bytov a nebytových priestorov, zisťovania vlastníckych práv k pozemkom ako aj presunu kompetencií zo štátnej správy na samosprávu.  Predložený návrh novely zákona ustanovuje  niektoré iné zmeny, ktoré predkladateľ považuje za potrebné zakotviť do zákona z dôvodu doterajšej nedostatočnej úpravy ako aj z dôvodu potrieb aplikačnej praxe. 
Navrhovaná novela nebude mať negatívny vplyv na štátny rozpočet, rozpočty obcí a rozpočty vyšších územných celkov.
Návrh novely zákona Radou hospodárskej a sociálnej dohody Slovenskej republiky  nebol prerokovaný z dôvodu, že si ho sociálni partneri nevyžiadali na rokovanie.
Dôvod na nesprístupnenie návrhu novely zákona nebol.
Návrh novely zákona bol v rámci medzirezortného pripomienkového konania zaslaný príslušným orgánom a inštitúciam podľa čl. 9 Legislatívnych pravidiel vlády SR. Z celkového počtu oslovených subjektov 41, pripomienky do stanoveného termínu zaslalo 32 subjektov, po termíne zaslali 5 subjekty a 4 subjekty  nezaslali pripomienky vôbec. 13 subjektov nemalo k návrhu pripomienky.  Celkový počet vznesených pripomienok bol 135, z ktorých bolo akceptovaných 81. Neakceptovaných bolo 54 pripomienok, z toho 23 zásadných. Všetky rozpory boli odstránené pri prerokovaní zásadných pripomienok s dotknutými subjektami a preto sa návrh zákona predkladá na rokovanie bez rozporov. 
Hromadné pripomienky verejnosti neboli uplatnené.
Návrh zákona bol dňa 25.11.2003 prerokovaný v Legislatívnej rade vlády SR a schválený s pripomienkami. Návrh zákona sa predkladá v novom znení.

Vyhlásenie o bezrozpornosti

Návrh zákona ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa predkladá na rokovanie vlády SR bez rozporov.